open-index/open-wikipedia-markdown huggingface dataset:
Beintemastate

**Beintemastate** lei bewesten de buorskip Westerbuorren benoarden Westergeast, tichtby it Dokkumer Djip. Fan de state is neat mear werom te finen. Op it plak fan de state leit no it buorskip Beintemahûs

De state komt yn 1543 foar as “Banthiema-huys” en wie nei alle gedachten yn 1540 eigendom fan Sipcke Beintema. Ecke Bynthziema libbe yn 1577 en wie mooglik de pake fan Douwe Douwes Beintema dy't mei syn frou Beijtske fan Peijma yn 1621 en 1640 de state bewenne. Harren soan Ecke Douwes Beintema wenne dêr yn 1662. Dy lêste ferkocht de state yn 1671 oan Antonius Jennema, boargemaster fan Dokkum. Dy Antonius moat foar dy tiid tige âld wurden wêze want pas yn 1739 (68 jier letter) ferkocht hy it hûs oan boargemaster Gosuinus Heringa dy't it hûs as simmerferbliuw brûkt skynt te hawwen.
;Eigeners
* 1540 Sipcke Beintema (?)
* 1577 Ecke Bynthziema
* 1621, 1640 Douwe Douwes Beintema
* oant 1671 Ecke Douwes Beintema
* 1671 – 1731 Antonius Jennema
* sûnt 1739 Gosuinus Heringa

## Sjoch ek
* Beintemawei
Natasha Henstridge

**Natasha Henstridge** (Springdale (Newfoundland), 15 augustus 1974) is in Kanadeesk earder fotomodel en filmaktrise. 

Mei trettjin jier die hja mei oan de *Casablanca Modeling Agency's "Look of the Year"*-wedstriid en waard earste. It jier dêrop gie hja nei Parys foar modellewurk. Mei fyftjin jier stie se op it omslach fan de Frânske edysje fan Cosmopolitan. Mear blêden folgen en ek yn reklamefilmkes ferskynde hja, lykas yn dy foar Olay, Old Spice en Lady Stetson. Doe't hja har modellekarriêre op 'e rit hie gie hja oer nei film.

Yn 1995 debutearre sy as filmaktrise yn de film *[[Species (film)|Species]]*. Sy wûn yn 2008 in *Gemini Award* foar har haadrol yn de minisearje Would Be Kings. Hja spilet neist films ek yn telefyzjerigen. Sa wie hja te sjen yn fjirtich ôfleveringen fan *She Spies*, sechtjin kear yn *Commander in Chief* en hat sy sûnt jannewaris 2008 in fêste rol yn *Eli Stone*. Sy waard bekend om har yntime rollen en sekssênes, foarbylden dêrfan sitte yn *Species* (1995) en *Steal* (2002).

Henstridge troude yn 1995 mei akteur Damian Chapa, mar skiede in jier letter wer fan him. Se is mem fan twa soantsjes: *Tristan River Waite* (oktober 1998) en *Asher Sky Waite* (septimber 2001). De heit fan de bern is akteur Liam Waite. Teffens hat sy in ferkearing fan fiif jier efter de rêch, oant 2010, mei de Skotske singer-songwriter, toanielakteur en skriuwer Darius Campbell. 

## Filmografy
**The Christmas Switch* (2014) - Susan Wells
**Nowhere Safe* (2014, telefyzjefilm) - Julie Johnson
**Anatomy of Deception* (2014) - Alison Briggs
**Badge of Honor* (2014) - Rebecca Miles
**Against the Wild* (2013, telefyzjefilm) - Susan Wade
**A Sister's Nightmare* (2013) (telefyzjefilm) - Cassidy
**Cold Spring * (2013, telefyzjefilm) - Sarah
**A Christmas Song* (2012. telefyzjefilm) - Diana
**Should've Been Romeo* (2012) - ...
**The Perfect Student* (2011) (telefyzjefilm) - Nicole Johnson
**The Devil's Teardrop* (2010) telefyzjefilm) - Margaret Lukas
**You Lucky Dog* (2010) (telefyzjefilm) - Lisa Rayborn
**[[Let the Game Begin]]* (2010)
**[[The Perfect Student]]* (2010)
**[[Anytown]]* (2009)
**[[Deception]]* (2008)
**[[Impact (minysearje)|Impact]]* (2008)
**[[Would Be Kings]]* (2008, minyrige)
**[[The Whole Ten Yards]]* (2004)
**[[Species III]] (2004) (telefyzjefilm)
**Riders* (2002)
**Kevin of the North* (2001)
**Ghosts of Mars* (2001)
**A Girl, Three Guys, and a Gun* (2001)
**Second Skin* (2000)
**Bounce* (2000)
**The Whole Nine Yards* (2000)
**It Had to Be You* (2000)
**A Better Way to Die* (2000)
**Dog Park* (1998)
**Bela Donna* (1998)
**Species II* (1998)
**Standoff* (1998)
**Kill You Twice* (1998)
*** (1996)
**Maximum Risk* (1996)
**Species'' (1995)
Julie Driscoll

**Julie Tippetts**, berne en bekend as **Julie Driscoll** (Londen, 8 juny 1947) is in Britsk sjongster, dy't yn de jierren '60 in stikmannich hits hie.

Doe't sy noch jong wie, wie Driscoll al in bekende yn de Londense klups. Sy organisearre de fanklup fan de Yardbirds, en it wie harren manager dy't Driscoll oantrune sels in muzikale karriêre te begjinnen.

Julie Driscoll wie yn 1965 en 1966 by de band Steampacket, mei ûnder oaren sjonger Long John Baldry, toetsenist Brian Auger en Rod Stewart. Yn augustus 1966 die dy band mei oan it Jazzfestival yn it Belgyske Comblain-la-Tour. Yn 1968 skoarde hja in wrâldhit mei har ferzje fan Bob Dylan syn "This wheel's on fire". Mei dit nûmer fertsjintwurdige hja de psychedelyske perioade yn de Britske muzyk. Donovan's "Season of the Witch", die it yn Driscoll's ferzje ek goed. 

De solosingles dy't sy ek útbrocht hienen minder súkses.

## Diskografy
In kar út:
* *Open* (mei Brian Auger & The Trinity) - 1967
* *Streetnoise* (mei Brian Auger & The Trinity) - 1969
* *Jools & Brian* (mei Brian Auger & The Trinity) - 1969
* *1969* - 1971 Kompilaasje
* *Sunset Glow* - 1976
* *Encore* (mei Brian Auger) - 1978
* *Best of Julie Driscoll* - 1982 Kompilaasje
* *With Brian Auger & The Trinity* - 1991 Kompilaasje
* *Season of the Witch* - 1999 Kompilaasje
* *If Your Memory Serves You Well* - 2001 Kompilaasje
* *Julie Driscoll* - 2004
* *London 1964-1967* - 2004 Kompilaasje
* *A Kind Of Love In 1967-1971* - 2004 Kompilaasje

## Keppelings om utens
* Mind Your Own Music, de Keith Tippett/Julie Tippetts webside.
* Julie Driscoll @ pHinnWeb
* BBC - Classic Pop/Rock Review - Brian Auger Julie Driscoll & The Trinity, Open, Definitely What!, Streetnoise
Kortenhoef

**Kortenhoef** (oarspronklike namme: *Curtevenne*) is in doarp yn de gemeente Widemarren yn de provinsje Noard-Hollân en leit yn de regio It Goai. Kortenhoef leit sawat twa kilometer west fan Hilfertsom. Kortenhoef telt 6.780 ynwenners en hat in oerflak fan 14,89 km². 

It doarp bestiet út twa dielen, it âlde doarp oan de Kortenhoef Dyk en it Moleneind, en it nije doarp dat tsjin 's-Graveland oan leit. Kortenhoef wie in selsstannige gemeente fan 1814 oant it per 1 jannewaris 1966 mei de doarpen 's-Graveland en Ankeveen opgie yn de gemeente 's-Graveland. Dy waard dêrnei op 1 jannewaris 2002 part fan de gemeente Widemarren, tegearre mei Loasdrecht en Nederhorst den Berg. 

Kortenhoef leit yn in boskrike omjouwing en is bekend om har plassegebiet, de Kortenhoefster Plassen, dy't ûntstienen troch feanôfgravings. Nei it beëinigjen fan de ferfeanting kaam der feehâlderij en wat binnenfiskerij. Der sitte no noch mar in pear boeren. In soad lânbougrûn is opkocht troch Natuermonuminten.

Ein 19e iuw waard it doarp ûntdekt troch skilders fan de Haachske Skoalle. Nammen as P.J.C. Gabriël, Bernard van Beek, Cornelis Vreedenburgh, Anton Smeerdijk en Barend van Voorden binne neu mei Kortenhoef ferbûn. De skilderes Geesje Mesdag-van Calcar liet hjir yn 1904 oan de plas in atelier op peallen bouwe. It waard letter tsientallen jierren brûkt as jongereinherberch en is no in partikulier bewenne ryksmonumint. De skriuwer Nescio skreau faak oer it doarp en omkriten. 

## It Wapen
De gemeente fierde offisjeel gjin wapen, wol waard it wapen fan de lykneamde hearlikheid brûkt (16 april 1839):

"Gevierendeeld : het eerste en vierde van goud beladen met een halve paardenvoet van sabel, het hoefijzer van zilver; het tweede en derde van keel beladen met een pelikaan met uitgespreiden vleugels, staande met zijne jongen op een nest, alles van zilver." 

## It besjen wurdich
*Voorste Molen
* Herfoarme tsjerke (14e iuw)
* Roomsk-katolike Sint-Antonius fan Paduatsjerke fan Alfred Tepe

## Bekende ynwenners fan Kortenhoef
*Hans Hagen
*Monique Hagen
*Co de Kloet
*Selma van Dijk
*Mike Williams
*Barend van Voorden

## Literatuer
* - *De onvergankelijke kijk op Kortenhoef. Een schildersdorp in beeld*, Bussum: Thoth, 1998

Ofbyld:Kortenhoef r.k-tsjerke H. Antonius van Padua 42.JPG
Ofbyld:Kortenhoef Noordereinde 40.JPG
Ofbyld:Kortenhoef Noordereinde 41.JPG
Ofbyld:Kortenhoef Kortenhoefske dyk 43.JPG
Ofbyld:Kortenhoef Kortenhoefske dyk 46.JPG
Ofbyld:Kortenhoef Kortenhoefske dyk tsjerke 47.JPG
Ofbyld:Kortenhoef Kortenhoefske dyk 48.JPG
Ofbyld:Kortenhoef komboerd 49.JPG
Ofbyld:Kortenhoef Hilfertsoms Kanaal rjochting west 50.JPG
Ofbyld:Kortenhoef Hilfertsoms Kanaal rjochting Hilfertsom 51.JPG
Ofbyld:Kortenhoef 52.JPG
Ofbyld:Kortenhoef 53.JPG
Corversbosk

De **Corversbosk** is in bosk oan de râne fan Hilfertsom. Oan de eastkant wurdt it begrinze troch it doarp, oan de westkant giet de bosk oer yn it gebiet fan de 's-Gravelânske bûtenpleatsen.

De Corversbosk is ± 100 hektare grut en leit ferskûle yn it Goai, op de grins fan de eardere ûndjippe Loosdrechtse feangebieten, op glasiaal sân tsjin de Goaiske stuwwâl. De bosk bestiet no út in tal mingde bosken en opsluten greide- en bougrûnen, wêrûnder in stikmannich ikkers fan sa'n 10 ha.

Dy grûnen, ynklusyf it al besteande bûten "Gooilust", waarden yn 1777 diels oankocht diels pachte troch Gerrit Corver Hooft, de lêste baljuw fan "Gooilandt". It natoergebiet is sûnt 1937 ûnder behear fan de Feriening ta Behâld fan Natoermonuminten. Yn de bosk lizze in pear âlde pleatsen, dêr't de âlde suvelpleats "Corversbosch" -nei in brân om 1870 hinne werboud tichter by de Goaiske Feart- en it âldere mingde bedriuw "Corvershof" op de grins fan Gooilust de bekendste monuminten fan binne. 

De pleats "In d'Lonsvaerder" dy't njonken it begraafplak krekt bûten de bosk foar de "stiennen brêge" oer leit, stamt út de 17e iuw en is in ryksmonumint. De stâl fan de pleats Corversbosch hat yn de neioarlochske jierren tsjinst dien as it besikerssintrum fan de feriening Natuermonuminten. De bosk is yn de hongerwinter fan 1944 foar it meastepart kapt, mar der binne noch in pear steatige âlde bûkeleanen út de tiid dat de bosk part fan Gooilust wie. Fan de histoaryske wei fan it 's-Gravelânske kastiel "Trompenburgh" nei de Hilfertsomske Trompenberch binne allinnich de kontoeren oer. De bosk hat ek in rike lânseigen fauna fan ûnder oaren reeën, hazzen, foksen, ringslangen, hauken en ûlen.
Nij-Sweden

**Nij-Sweden** of **Nya Sverige** wie in Sweedsk-Finske koloanje yn Noard-Amearika fan 1638 oant 1655, om de hjoeddeiske stêd Filadelphia hinne. De Amerikaanske steaten Delaware en Pennsylvania fan no binne út dy Sweedske koloanje ûntstien.

Healwei de 17e iuw wie Sweden in Jeropeeske grutmacht wurden, mei territoria yn it Ruslân, Finlân, Dútslân, Estlân en Letlân fan no. Om de Ingelske en Frânske hannelsmonopoaljes yn Noard-Amearika te omsilen, waard yn 1637 in hannelsmaatskipppij oprjochte dy't yn hannen wie fan Sweedske, Dútske en Nederlânske oandielhâlders. De earste twa skippen mei kolonisten fearen yn 1637 út Göteborg wei en kamen yn maart 1638 by de Delawarebaai oan; dat gebiet wie opeaske troch Nij-Nederlân. De Sweden en Finnen bouden Fort Christina, neamd nei keninginne Kristina fan Sweden, op it plak dêr't no de stêd Wilmington (Delaware) leit.

Om skeel oer lân mei de Hollanners tefoaren te kommen bleaunen de kolonisten westlik fan de Delawarerivier, dêr't Peter Minuit, de earste gûverneur fan de koloanje, it lân opkocht fan de lokale yndianen. De gebieten dy't fan eigener ruilen besloegen de hjoeddeiske steaten Marylân en Delaware en súd-east Pennsylvania. De folgjende tolve jier kamen noch seishûndert Sweden en Finnen (en ek in oantal Nederlanners en Dútsers yn Sweedske tsjinst) yn Nya Sverige oan; de koloanje bestie tsjin 1643 foaral út buorkerijen oan de Delaware Rivier.

Yn 1654 besochten de Sweden om de Nederlânske koloanje te feroverjen troch Fort Casimir te besetten, mar gûverneur Peter Stuyvesant sloech yn 1655 werom en naam de twa Sweedske forten yn, sadat Nij-Sweden by de Nederlânske koloanje kaam. De Sweden hâlden bewesten de Delaware wol frijwat autonomy, oant Nij-Nederlân yn oktober 1664 ferslein waard troch de Ingelsken en de koloanje ophold te bestean (festlein yn it Ferdrach fan Westminster yn 1674). Yn 1682 waard it gebiet troch William Penn offisjeel oan de steat Pennsylvania taheakke.

## Gûverneurs
Gûverneurs fan de koloanje wienen:

* Peter Minuit, 1638.
* Måns Nilsson Kling, 1638 - 1640.
* Peter Hollander Ridder, 1640 - 1643.
* Johan Björnsson Printz, 1643 - 1653.
* Johan Papegoya, 1653 - 1654.
* Johan Rising, 1654 - 1655.

## Sjoch ek
* Nij-Nederlân

## Keppelings om utens
*  Skiednis fan Nij-Sweden
*  Artikels en boeken oer Nij-Sweden
Hudsonbaai

De **Hudsonbaai** (Ingelsk: *Hudson Bay*, Frânsk: *Baie d'Hudson*) is in grutte binnensee yn noardlik Kanada, oerflak sa'n 1.200.000 km². Troch de Strjitte Hudson is er mei de Atlantyske Oseaan ferbûn. 
## Geografy
De ôfwettering fan in tige grut gebiet, mei dielen fan Ontario, Quebec, Saskatchewan, Alberta, grutste part fan Manitoba, súd-east Nunavut, en parten fan Noard Dakota, Súd Dakota, Minnesota en Montana, giet fia de Hudsonbaai. In lytsere ynholte fan de baai, de Jamesbaai, stiket út nei it suden. De eastlike Cree-yndianen neame Hudson- en Jamesbaai *Wînipekw* (súdlik dialekt) of *Wînipâkw* (noarlik dialekt), dat 'muddy of brak wetter' betsjut.

Foar de eastkust fan de baai lizze in protte eilannen. Sy hearre allegear ta it Nunavut-terrirorium. Ien eilannekloft hjit Belchereilannen, in oare groep binne de Ottawa-eilannen.
### Klimaat

De hiele regio hat it hiele jier troch lege trochsneed temperaturen. Yn Churchill op 59°N is de trochsneed temperatuer -5&nbsp;°C; Archangelsk yn Noard-Ruslân, dat op 64°N leit is it trochstrings 2&nbsp;°C.) De wettertemperatuer leit yn de lette simmer op 8°-9&nbsp;°C. De baai is fan mids desimber oant mids juny foar it grutste part beferzen. Stadichoan wurdt de temperatuer yn de regio heger, metten oer de lêste 100 jier, wat blykt út in langere iisfrije perioade, dy't yn de 17e iuw mar fjouwer moanne duorre.

## Skiednis
De Hudsonbaai waard ûntdutsen troch Henry Hudson yn 1610, en yn de neikommende jierren fierder ferkend troch oaren dy't sochten nei de Noardwestlike Trochfeart. Yn 1670 waard de Hudson's Bay Company oprjochte, dy't fanôf de ouwers fan de Hudsonbaai mei de Yndianen hannele yn bont. De kompanjy hie it hannelsmonopoalje yn en de eigendomsrjochten foat it gebiet om de Hudsonbaai; dizzen waarden op 9 april 1869 tsjin in finansjele fergoeding troch de steat Kanada oernaam.

## Mienskippen oan de kust
De kust fan de Hudsonbaai is tige tinbefolke; dêr binne mar in stik as tolve doarpen. Guon waarden stifte yn de 17e - en 18e iuw as hannelspost troch de Hudson's Bay Company; dêrmei hearre se wol ta de âldste delsettingen fan Kanada. Doe't yn de twadde helte fan de 20e iuw in soad winkels en HBC posten de doarren sletten, wurde in protte kustdoarpen allinne noch bewenne troch de Cree en de Inuit.

De wichtichste plakken oan de Hudsonbaai binne:
* Puvirnituq, Kebek
* Arviat, Nunavut
* Churchill, Manitoba
* Rankin Inlet, Nunavut

## Ekonomy

### Arctic Bridge
De Hudsonbaai is tusken july en oktober befarber, winterdeis kin dit fanwege iis foar normale skippen net. De wichtichste haven is Churchill.

No't parten fan it Arktysk gebiet langer iisfrij bliuwe troch klimaatferoarings, hawwe Kanada en Ruslân in tanimmende ynteresse foar de baai, mei it each op potinsjele hannelsrûtes troch de Artyk en yn de Hudsonbaai. De saneamde "Arctic Bridge" soe Churchill, Manitoba en de Russyske havenstêd Moermansk sa meiinoar ferbine kinne.
SBG Sintrum foar Famyljeskiednis

It **SBG Sintrum foar Famyljeskiednis** (Nederlânsk: *CBG Centrum voor Familiegeschiedenis*), foarhinne it **Sintraal Buro foar Genealogy** (*Centraal Bureau voor Genealogie*, CBG) waard op 15 maaie 1945 oprjochte mei as doel om de protte Nederlânske genealogyske samlingen, dy't sûnt de 19e iuw oanlein wienen, ûnder ien dak te bringen. De politikus en bestjoerder jhr. mr. dr. E.A. van Beresteyn (1876-1948) wie ien fan de oprjochters. 

Yn 't earstoan wie it SBG Sintrum foar Famyljeskiednis fêstige yn in steatich pân oan de Nassauleane yn De Haach. Letter krige it plak yn it kompleks by it stasjon De Haach Sintraal, dêr't ek it Nasjonaal Argyf en de Keninklike Bibleteek ûnderbrocht binne.

Mei stipe fan it Ryk en partikulieren kriget it Sintrum in soad samlingen en is it ek in kennis- en dokumintaasjesintrum foar genealogy yn Nederlân. Neist har eigen genealogyske en heraldyske kolleksjes hat it Sintrum ek kolleksjes fan it Ryk, fan it Keninklik Nederlânsk Genoatskip foar Geslacht- en Wapenkunde en oaren, op 'e noed. In bysûndere samling is dy fan persoanskaarten en -listen, de opfolgers fan it befolkingsregister. Fan hast alle persoanen dy't nei 1938 ferstoaren, is in persoanskaart (of sûnt 1994 in persoanslist) op te freegjen.

It Sintrum is boppedat de útjouwer fan de rigen Nederlân's Adelsboek en Nederlân's Patrisiaat - ek wol 'reade boekje', respektyflik 'blauwe boekje' neamd, nei de kleur fan it omslach; sy ferskine jierliks.

It SBG die en docht mei oan de telefyzjeprogramma's *Allemaal Familie* en *[[Spoorloos]]*.

## Keppeling om utens
* Offisjele webside fan it SBG Sintrum foar Famyljeskiednis
Hudsonbaai Kompanjy

De **Hudsonbaai Kompanjy** (Ingelsk: *Hudson's Bay Company*, *HBC*, *The Bay*, Frânsk: *Compagnie de la Baie d'Hudson*),  ) is it âldste bedriuw fan Kanada en it op ien nei âldste fan Noard-Amerika. Feitlik wie de kompanjy it regear yn grutte parten yn it Noard-Amerika fan foar de Jeropeeske koloanjes en steaten. It wie doe de grutste lâneigner fan de wrâld. Iuwenlang hat de kompanjy fanút it haadkertier yn York Factory oan de Hudsonbaai, de bûnthannel yn Britsk Noard-Amerika behearske. 

## Keppeling om utens
* Hudson's Bay Company
Nij-Nederlân

**Nij Nederlân** wie in Nederlânske koloanje yn de Feriene Steaten fan 1614 oant 1664 en yn 1673 en 1674. It lei yn de hjoeddeiske steaten New Jersey en New York. Fierders kleemden sy ek Massachusetts, Rhode Island, Konnetikut, New York, New Jersey, Pennsylvania, Delaware and Marylân. It haadplak wie Nij Amsterdam, op it plak fan it New York City fan no.

## Literatuer
*  (2005): *New Netherland. A Dutch Colony in Seventeenth-Century America*, Leien. ISBN 90-04-12906-5
*  (2005): *Revisiting New Netherland, perspectives on early Dutch America*, Leien. ISBN 90-04-14507-9

## Sjoch ek
* List fan gûverneurs fan Nij-Nederlân

## Keppeling om utens
* ''New Netherland Project''
Wiardus Willem van Haersma Buma

**Wiardus Willem van Haersma Buma** (Snits, 29 maart 1868 - Emmen, 24 febrewaris 1927) wie in Nederlâns jurist en boargemaster.

Van Haersma Buma waard berne as in soan fan Mr. Sijbrand van Haersma Buma, dy't yn 1870 by KB fergunning krige om de foarnamme Van Haersma as famyljenamme te brûken. Hy waard lykas syn heit advokaat en waard boppedat kantonrjochter-plakfervanger yn Sutfen. Hy wie fan 1899-1904 boargemaster fan de eardere gemeente Eastdongeradiel. Yn 1904 waard er griffier fan it kantongerjocht yn Emmen. Fjouwer jier letter waard er kantonrjochter, in amt dat er oan syn die ta besette soe.

Dêrneist hie er ferskate oare funksjes. Hy wie ûnder oaren bestjoerder fan it Mr. W.W. Buma-lien, stichte troch syn pake Wiardus Willem Buma (1802-1873). Fierders wie er lid fan de fâldijried yn Assen en skoalopsjenner.

Van Haersma Buma waard begroeven op it famyljebegraafplak yn Weidum. In oantal moannen nei syn ferstjerre waard in troch byldhouwer August Falise makke búste yn Emmen ûntbleate.
Kent

**Kent** is in greefskip (*county*) yn de Ingelske regio Súdeast-Ingelân, dat nei alle gedachten yn 'e earste helte fan 'e 10e iuw oprjochte is. It telt 1.406.600 ynwenners (2008) en it oerflak is 3544 km2. De haadstêd is Maidstone.

It lânskip is heuvelich en út reden fan syn skientme wurdt Kent wol 'de tún fan Ingelân' neamd. In grut part fan it lânskip wurdt foarme troch de kalkrêch de North Downs, dy't yn it easten útrint yn de ferneamde krytrotsen fan Dover.

Troch it útwreidzhen fan de agglomeraasje Londen is it noardwesten fan it greefskip tige ferstedske en it ynwennertal tanaam.

Yn de iere midsiuwen wie it Keninkryk Kent in steat fan de Juten, ien fan de sân riken dy't wol dkend binne as de heptargy. De namme is fermoedlik ôflaat fan de *[[Kentii]]*, in Keltyske stam dy't yn dit gebiet tahâlde.

Kent's lizzing tusken Londen en *the continent* hat makke dat it yn de frontliny lei by ferskillende konflikten, foar it lêst wie dat yn de Twadde Wrâldkriich doe't de Slach om Ingelân boppe Kent útfjochte waard.

## Districten

## Plakken yn Kent
* Canterbury
* Chilham
* Dover
* Sheerness

## Ferfier
Kent leit fan alle Ingelske greefskippen it tichtst by it Europeeske fêstelân en dêrom komme der ferskate feartsjinsten oan, benammen yn it ditrikt Dover. Ek de Ingelske tagong ta de Kanaaltunnelis yn Kent, by Folkestone.

Kent hat ûnder oaren de toeristyske attraksje Romney, Hythe and Dymchurch Railway.

## Demografy
Ab Klink

**Abraham (Ab) Klink** (Stellendaam, 2 novimber 1958) is in Nederlânske politikus foar it CDA. Sûnt 22 febrewaris 2007 is hy minister fan Folkssûnens, Wolwêzen en Sport yn it kabinet-Balkenende IV. 

Hy hat sosjology aan de Erasmus Universiteit Rotterdam studearre en is promovearre yn de rjochtsgeleardheid aan de Universiteit Leien. Fan 1999 oant 2007 wie hy direkteur fan it Wittenskiplik Buro fan it CDA. Fan juny 2003 oant febrewaris 2007 wie hy lid fan de Earste Keamer en fan juny oant septimber 2010 fan de Twadde Keamer.

## Keppelings om utens
*  Dr. A. (Ab) Klink, Parlement & Politiek
Bedfordshire

**Bedfordshire** is sûnt de 11e iuw in greefskip (*county*) yn de Ingelske regio East Ingelân en telt 381.572 ynwenners. It oerflak berint 1192,1 km2. It heechste punt is 243 meter (797 ft) op Dunstable Downs yn de Chilternhichten.

Bedfortshire grinzet oan Cambridgeshire, Northamptonshire, Buckinghamshire en Hertfordshire. De haadstêd is Bedford, yn it noarden fan de regio.

## Demografy
Fan de befolking is 14,0 % âlder as 65 jier. De wurkleazens berint 2,5 % fan de beropsbefolking (sifers folkstelling 2001); 86.3% fan de befolking is blank, 8.3% fan Aziatysk komôf en 2.9% is swart.

It tal ynwenners waakste fan likernôch 355.900 yn 1991 nei 381.572 yn 2001.

## Distrikten

Oant 2009 wienen Midden Bedfordshire en Súd Bedfordshire aparte distrikten.

## Plakken yn Bedfordshire

## Bekende minsken út Bedfordshire
Stellendam

**Stellendam**, Nederlânsk en Siuwsk: *Stellendam*, is in doarp yn de gemeente Goeree-Oerflakkee (foarhinne de gemeente Goederede), yn de provinsje Súd-Hollân. Stellendam hat neistenby 3500 ynwenners (2007) en is in fiskersplak.


Ofbyld:luchtfoto_stellendam.jpg|Loftfoto fan Stellendam
Ofbyld:Stellendam windmolen Korenlust vanaf overzijde water.jpg|Mûne *Korenlust*
Ofbyld:Stellendam_A.jpg|Deltawurken, augustus 1959


## Berne yn Stellendaam
* Ab Klink (1958), politikus
Voorste Molen

De **Voorste Molen** (ek wol oantsjutten mei *Gabriël*) yn Kortenhoef is yn 1635 boud en bemealde, tegearre mei de wyls ferdwûne Middelste Molen en de Achterste Molen, de polder Kortenhoef. Yn 1957 is de achtkante binnenkruier ferkocht oan de Stichting Molen Gabriël dy't de mûne oan de bûtekant restaurearje liet. It geandewurk en it skûprêd wienen doe al weihelle. Yn dizze grûnsiler sit no in wente. De mûne is net te besichtigjen.

De namme *Gabriël* is ûntliend oan de keunstskilder Paul Joseph Constantin Gabriël, dy't fan dizze mûne ferskate skilderijen makke hat.
Arjen Robben

**Arjen Robben** (Bedum, Grinslân, 23 jannewaris 1984) is in Nederlânske eardere beropsfuotballer dy't trochstrings as wjukspiler spile. Robben spile tusken 2003 en 2017 96 kear yn it Nederlânsk alvetal, wêrfoar hy sânentritich kear scoarde.

Robben debutearre yn desimber 2000 by FC Grins yn it betelle fuotbal. Nei oardel seizoen ferhuze hy nei PSV, wêr't hy yn 2003 syn earste kompetysje titel wûn en útroppen waard oant Nederlânsk Talint fan it Jier. 
Yn 2004 ferhuze hy foar achttjin miljoen euro nei Chelsea. Hoewol pleage troch blessueres pakte Robben mei *The Blues* twa nasjonale kampioenskippen op rige (2005 en 2006).

Nei trije jier by Chelsea gie Robben fuort yn 2007 foar fiifentritich miljoen euro nei Real Madrid. Hy groeide út oant in wichtige spiler yn it alvetal dat yn 2008 de Spaanske titel pakte en spile der mei-inoar mei fiif lângenoaten; Van 
Nistelrooij, Sneijder, Drenthe, Van der Vaart en Huntelaar. Yn de simmer fan 2009 frege de oankeap fan nije *Galácticos* him te fuortgean en makke hy de transfer nei Bayern München. Mei de Dútske *Rekordmeister*
wûn hy tweintich prizen, wêrûnder de UEFA Champions League, de UEFA Super Cup en fiif kear de Dútske dûbeld. Robben spile by Bayern tsien jier mei-inoar yn de oanfal mei Franck Ribéry. Sy krigen hjir as twatal de
bynamme 'Robbery'.

Robben debutearre yn april 2003 op 'e leeftyd fan njoggentjin yn it Nederlânsk alvetal. Hy fertsjintwurdige syn lân op de Europeeske kampioenskippen fan 2004, 2008 en 2012 en de wrâldkampioenskippen fan 2006,
2010 en 2014. Tidens de WK's fan 2010 en 2014 waard hy nominearre foar de Gouden Bal. Yn 2014 waard Robben as earste fuotballer sûnt Ruud Gullit (1987) keazen ta Nederlânsk Sportman fan it Jier.

Yn july 2021 makke hy bekend definityf te stopjen mei syn fuotbalkarriêre. Op 7 novimber 2021 fûn yn it stadium fan FC Grins in earbetoan oan Robben plak.

Op 25 septimber 2022 waard bekend makke dat de KNVB Arjen Robben beneamd hat ta bûnsridder. De bekendmakking fûn plak op in gearkomste fan âld-Oranje fuotballers yn Seist, foarôfgeand oan de Nations League wedstriid tusken Nederlân en België yn de Johan Cruijff ArenA.
Bumastate

* Bumastate (Bitgummole) by Bitgummole.
* Bumastate (Westergeast) op De Triemen by Westergeast.
* Bumastate (1580) fan Hotse Buma op De Triemen by Westergeast.
* Bumastate (Sweagerfean) yn Sweagerfean.
* Bumastate (doarp) yn de buorren fan Westergeast.
Bumastate (Westergeast)

**Bumastate** wie in state yn Westergeast. It ûntstean is ûnbekend, der is ek neat mear fan werom te finen.

De Kollumerlânske haadlingefamylje Buma hie in stienhûs op Wygeast: Bumastins) en meardere staten ûnder Westergeast. Tagelyk mei oare Westergeaster hearskippen, lykas de bern Idema en Ouwe Algersma op De Triemen, hâlde Sye Bouwema him yn 1467 bûten it ferbûn fan Kollumerlân mei de stêd Grins. Opfallend is dat "rechters en gemene meente" fan Westergeast wol meidienen, hoewol't de by de besegeling net oer harren segels beskikke koenen.

Sye Buma (as Bouwema, Buwema, Buwinga) wie yn 1504 al ferstoarn. Hy hie 1 mêd yn de Suderbilderen oan de pastoar neilitten; syn widdo Edske Buwinga ferkocht mei har soannen Hid en Balling 1 mêd derneist oan it konvint fan Feankleaster. De soan Balling Buma hie yn 1543 grûn yn Westergeast, Aldwâld en Twizel. Nei alle gedachten hie Balling twa soannen: Sye en Wyger. Fan Sye Buma waard yn 1543 sein dat hy *op't Ffeen* wenne. Yn 1546 en 1550 wie hy tsjerkefâd yn Westergeast. Hy troude mei Anna Bauma, dy't nei syn dea yn 1551 wertroude mei Heere Doeckes Wiarda, *[[Alderman|olderman]]* yn Snits. Erfgenamt fan Sye Buma, dy't sels gjin bern hie, wie syn omkesizzer Popcke Wygers Buma yn Akkrum. Boppedat hold ek syn frou Anna rjochten yn Westergeast. Sa wenne hja yn 1566 mei har twadde man yn Westergeast; yn 1580 brûkte se "kerkeland in dye Bylderen in Sie Ballinx heert". Yn 1632 ferkocht Anna Bauma har dochter Sytke Wiarda Bumaheert te Westergeest - wêroer hjirûnder mear - oan Hessel fan Sminia yn Akkrum, as foud oer syn omkesizzer jonge Wyger fan Buma. In ferkeap binnen de parenteel Buma dus.

Balling syn oare soan wie Wyger Ballings Buma, troud mei Hylck Harckema. Yn 1578 troude harren soan Popcke fan Buma mei Aeth fan Andringa te Akkrum, dêr't se har ek ta wenjen setten. Harren dochter Fock fan Buma troude mei Hessel fan Sminia, dy't yn 1632 de foud fan jonge Wyger fan Buma wie. Troch it houlik fan jonge Wyger syn dochter kamen de goederen en ek de Bumagrêven yn de tsjerke oan de famylje (Fan) Hanecrooth.

Ek letter waarden goederen fan de Westergeaster Buma's faker binnen de family en bytiden ek dêrbûten ferkocht. Se leinen yn it doarp Westergeest, mar ek op de Triemen en *"op het Veen"*. Omdat de krektere plakoantsjutting soms ûntbrekt, binne de goederen net altiten like maklik út elkoar te hâlden. Boppedat wurde se allegear as Buma-sate, -state en -heerd oantsjutten, en binne ek de famyljebannen yn de 16e iuw net hielendal dúdlik. De detaillearre eigendomsskiednis en krekte lokaasje fan dy huzen moatte dan ek neier undersocht wurde. Twa konsintraasjes fan besit kinne lykwols oanwiisd wurde: ién op de Triemen en ién oan de noardside fan it doarp. Ek oer de rjochten fan de Buma's mear súdlik, op Sweagerfean, kin in hypoteze opsteld wurde. Yn hoefier't der fan stinzen sprutsen wurde kin, of fan gewoane pleatsen, is ûndúdlik. Wòl wennen yn de 16e en 17e iuw op alle trije de plakken in skoft Buma's.
Broersmastate

**Broersmastate** wie in state yn Westergeast. It ûntstean is ûnbekend
 
Yn 1885 kin notaris mr. Andreae al net mear oanwize wêr't dizze state stien hat. Dochs soe der in state stien hawwe moatte as ûnderkommen fan mr. Tjepcke Hessels dy't earst substitút-grytman en letter sekretaris fan Kollumerlân wie. Tige lukrative funksjes dy't foar in soad jild kocht wurde moasten en dy't gewoan raasden om in represintatyf ûnderkommen. Syn soan mr. Hessel Tjepckes wie in eigenerfd man fan oansjen dy't troude mei Wijcke Broersma, wierskynlik in dochter fan Gatze Broersma te Kollum. Op 10 novimber 1581 stoar de *Eersame ende geleerde Hessel Tjepckesz.* en waard yn de tsjerke fan Westergeast beïerdige. Syn frou oerlibbe him 30 jier en stoar yn desimber 1611.

De soan fan Hessel en Wijcke, Gadie/Gatze neamd, waard berne yn 1581, itselde jier dat syn heit ferstoar. Hy naam de famyljenamme fan syn mem oan en boaske letter mei Jetscke Bauckesdr.. Dit span hie gjin bern, dêrom beneamde Gadie yn 1638 Gajus fan Botnia, soan fan syn folle neef Jarich fan Botnia, ta syn erfgenamt ûnder betingst dat hy de namme Broersma oan syn famyljenamme taheakje soe. Neamde Jarich wie in soan fan Hendrik fan Botnia en Wisck Tjepkesdr., in dochter fan boppeneamde Tjecke Hessels, dy't yn Kollum wennen. Gajus Botnia fan Broersma wenne by Kollum op Rosemastate en wie gritenijsekretaris fan Kollumerlân.

;Eigeners
* Tjepcke Hessels 
* oant 1581 Hessel Tjepckes en Wijcke Broersma
* 1581 – 1611 Wijcke Broersma
* 1611 Gadie fan Broersma
* Gajus Botnia fan Broersma
Ouddorp

**Ouddorp** (Siuwsk: *Ouwdurp*) is in doarp yn de gemeente Goeree-Overflakkee, yn it súdlike diel fan de provinsje Súd-Hollân. Ouddorp hat neistenby 6.000 ynwenners (2009) en is in fiskers- en toeristeplak.

## Keppelings om utens
*  Offisjele side fan Ouddorp


Ofbyld:Landschap ouddorp.jpg|Lânskip by Ouddorp
Ofbyld:Netherlands-Ouddorp-raadhuis.jpg|Alde riedhûs
Ofbyld:Netherlands-Ouddorp-toren.jpg|Toer yn it sintrum
Ofbyld:Vliedberg Schelphoekje HHK Oosterpark.JPG|Auddorp fan boppen
Bumastate (Sweagerfean)

**Buma State III** ek: **Buma op 't Veen** lei op Sweagerfean te Westergeast. Oer it ûntstean is neat bekend, en der is likemin eat fan werom te finen.
 
Nijsgjirrich is de lizzing fan it Hanecrooth-besit mear súdlik, op Sweagerfean ûnder Westergeast. Al yn 1543 lei der Buma-grûnbesit op it Fean: sprake is dan fan de *heert van Sye Buwama op't Ffeen, dar wont Buma.* In 1698 wennet Willem Maurits fan Hanecrooth mei in stimmende sate *zijnde op't Veen gelegen* (SC49/FC16). De ferlieding is grut te ûnderstellen dat ek dizze sate fan de Buma's west hat, en faaks de heerd op't Ffeen fan 1543 wie. Opmerklik is dat de neamde sate en *landen gelegen op't Veen* (FC16/SC49) presys yn de opstrek leinen fan Bunlatiro en de ûnderstelde Buma-goederen op de Triemen (FC47 en FC48). Yn 1748 waard dizze sate op it Fean tegearre mei de oare Hanecrooth-goederen ferkocht.

Grif wjerspegelt him yn dizze efter elkoar lizzende Buma-goederen in âlde ûntginningsline fan de Triemen it Sweagerfean yn. De situaasje soe dan fergelykber wêze mei de goederen Onnema, Buttema en Donia te Dantumawâld, dy't yn ien ûntginningsline leinen, de goederen fan de Broersma's by Smelbrêge, wêrfan men him yn de 16e iuw wist dat dy eastwerts nei de Diken opstrekten, en de posysjes fan de Andringa's en Oenema's yn Akkrum en Terkaple, dy't ek yn elkoars ferlingde lizze.

## Ferskaat
* 1151 De Idema-prebende krige jierliks in skyld út dizze heerd. BB, 235.
* 1152 In 1748 besloech it Hanecrooth-besit neist Bumastate yn Westergeast, it hûs Bunlatiro en in lytse sate op de Triemen noch twa sates op Sweagerfean. Vries, "Bommelatijer", 2de ôflevering.
* 1153 SC49 wie yn 1640 eigendom fan Geertjen Botes c.s. Hja wie in sib fan Bote Luitjens, dy't om 1600 Buma-goederen kocht.
Camminghastins

**Camminghastins** en **Thiarchia** te Blije wurde neamd yn de Abtelibbens fan Mariëngaarde yn de 12e en 13e iuw. De krekte lizzing is net te bepalen, fan de stinzen is neat werom te finen. 

Sa troude Menold Thiarchia oan de ein fan de tolfde iuw mei in dochter Rembrechta fan de Rembrechtastins yn Marrum.
Twa bruorren, Asego en Kampo fan Blije, dy't yn de lettere histoariografy as Cammingha's beskôge waarden, libben oan it begjin fan de 12e iuw. Harren neiteam en sibben wurde as *nobiles* oantsjutten, se waarden belutsen by fetes, en se gienen op pylgerreis nei it Hillige Lân en nei Santiago de Compostella. Abt Sibrandus fan Mariengaarde (1230-1238) hearde ta dizze family. Neffens de tradysje stammen de Cammingha's fan Camminghabuorren by Ljouwert ôf fan de Blijer Cammingha's; mooglik wie der ek in relaasje mei Camminghastate yn Ferwert.
Foswerter Munnikhûs

It **Foswerter Munnikhûs** mei de Borch moat in state west hawwe dy't ticht by de tsjerke fan Ferwert yn Ferwerderadiel stien hat. It boujier is ûnbekend en der is neat fan werom te finen.

Yn 1289 wenne yn Ferwert in edelman Sibrand Heslinga, dy't grif as de wichtichste doarpshaadman beskôge wurde kin. Hy wie lienman fan de biskop fan Utert, wêrfan hy lykas earder syn foarâlden en syn bruorren, biskoplik tafelgoed yn lien hie. Hy pretindearre dat ta dit liengoed ek it patronaatsrjocht fan de tsjerke fan Ferwert hearde. It tichtbye benediktiner kleaster Foswert protestearre mei súkses tsjin dizze oanspraken: Foswert ferkrige de rjochten op de tsjerke en ûnreplik guod tichtby de tsjerke.

De Foswerter kleasterúthôf Munnikhûs, njonken de Foswerter tsjerke liket dêrom it goed fan de Heslinga's west te hawwen. De Cammingha's fan Blije fierden oan it begjin fan de 12e iuw in fete mei de "Heslinga-mannen". Omdat it Monnikhûs grinzet oan it Ferwerter Cammingha-goed, is it goed mooglik dat ek dy âldere Heslinga's hjir al wennen. Nijsgjirrich is ek dat in perseel njonken it hûs binnen de grêft al yn 1543 de Borch (tsjintwurdich de Berch) neamd wurdt. 

;Bewenners
* fam. Heslinga
* 1289 Sibrand Heslinga
* Kleaster Foswert
Hearhugowaard

**Hearhugowaard** (Nederlânsk en offisjeel: *Heerhugowaard*, oarspronklik *Heer Huygen Waert*; Westfrysk: *Heregeweerd*) is in plak, polder en eardere gemeente yn West-Fryslân, yn 'e Nederlânske provinsje Noard-Hollân. De gemeente bestie sûnt 1811 en hie ûngefear 51.000 ynwenners (2010) op in lânoerflak fan 40 km².

De gemeente Heerhugowaard fusearre op 1 jannewaris 2022 mei buorgemeente Langedijk ta de gemeente Dyk en Waard.
Margate

**Margate** is in havenplak yn it distrikt Thanet, yn it Ingelske greefskip Kent. Margate bestiet út de dielen Cliftonville, Garlinge, Palm Bay en Westbrook.

De stêd is al sûnt de midsiuwen in wichtige seehaven en waard yn de 15e iuw tegearre mei Dover rekkene ta de *[[Konfederaasje fan de Fiif Havens|Cinque Ports]]*. Yn de 18e iuw waard it in populêre fakânsjebestimming fanwege de goede berikberens fia de Theems. Letter, mei de komst fan de spoarwegen, waard it in populêre bestimming. Populêre nijsgjirrichheden binne de sânstrannen en it pretpark *Dreamland*. Ein 20e iuw rekke de stêd, krekt as oare Britske baaiplakken, yn ferfal. Dochs wurdt der besocht om de ekonomy nij libben yn te blazen.

## Demografy

## Berne yn Margate
* Louise Germaine (1971), model en aktrise

## Keppeling om utens
* Toeristyske ynformaasje
* Margate yn 1936
* Museum fan Margate
Frans Helfrich

**Frans Helfrich** (Winaam, 20 febrewaris 1920 - Harns, 7 septimber 2010) wie in keatsleginde. Helfrich wie in soan fan Piet Helfrich, dy't twa kear de PC wûn. Helfrich wie yn de jierren '40 en begjin jierren '50 fan de 20e iuw in ferneamd keatser. Sa wûn hy ûnder oare fjouwer kear de PC; dat wie yn 1942, 1947, 1952 en yn 1953. Benammen de oerwinning yn kriichstiid yn 1942 hat in legindaryske west. It partoer fan Helfrich keatste doe yn oranje klean. Helfrich is ien fan de tolve keatsers dy't it slagge om it Klaverke Fjouwer te winnen.

Helfrich stoar op 7 septimber 2010 yn 'e âldens fan 90 jier, oan de gefolgen fan kanker.

## Prizen
* 1936 - Freule 1e Priis
* 1938 - Jong Nederlân 1e priis
* 1939 - Jong Nederlân 2e priis
* 1940 - de Bond 4e priis
* 1940 - PC 3e priis
* 1941 - PC 4e priis
* 1942 - PC 1e priis
* 1945 - PC 3e priis
* 1946 - de Bond 2e priis
* 1946 - PC 2e priis
* 1947 - de Bond 1e priis
* 1947 - PC 1e priis
* 1948 - de Bond 1e priis
* 1948 - PC 3e priis
* 1949 - de Bond 1e priis
* 1950 - de Bond 8e priis
* 1950 - PC 2e priis
* 1952 - de Bond 1e priis
* 1952 - PC 1e priis
* 1953 - de Bond 1e priis
* 1953 - PC 1e priis
* 1954 - PC 3e priis
* 1958 - de Bond 2e priis
* 1959 - PC 4e priis
Noardpoldersyl

**Noardpoldersyl** (Nederlânsk en offisjeel: *Noordpolderzijl*; Grinslânsk: *Polderziel*) is in buorskip yn de gemeente It Hegelân, benoarden Uskwert yn de provinsje Grinslân. Noardpoldersyl hat de lytste seehaven fan Nederlân en leit oan de Waadsee súdlik fan Rottumereach. De namme fan de buorskip ferwiisd nei de syl fan de Noardpolder.

## Haven
De letterkoade foar de boaten dy't Noardpoldersyl as thúshaven hawwe is UQ, de ôfkoarting fan Uskwert (nei it Nederlânk: *Usquert*). Meastal lizze dêr mar ien of twa fiskersboaten. De haven waard fral brûkt troch grenaatfiskers. Yn it ferline hat dêr in fiskôfslach west.

De haven is by heechwetter berikber troch in smelle, ûndjippe slinke, de *Noordpoldermude*. By eb falt it haventsje drûch. Dy slinke is ferbûn mei de Súd-East Lauwers, in djippe slinke dy't yn westlike rjochting nei it seegat tusken it Simenssân en Rottumerplaat laat. Nei it easten ta wurdt de Súd-East Lauwers stadichoan ûndjipper; it begjin leit by it wantij fan Rottumereach.

## It Zielhoes
Neist de eardere fiskôfslach stiet it kafee, it *Zielhoes* (Nederlânsk: *sashuis/sluishuis*) hjitten. De wente derneist is de eardere tsjinstwenning fan de slûswachter. De spuislûs is funksjonearret net mear, mar de lânkant fan de monumintale slûs is der noch. In gemaal, dat ek Noardpoldersyl hjit, hat de funksje fan de slûs oernaam.

## Sport en rekreaasje
It plakje lûkt in protte toeristen. It is ien fan mar in pear plakken yn noard-Grinslân dêr't men sûnder muoite by de dyk komme kin, om sa fan de Waadsee te genietsjen.

Noardpoldersyl leit oan de Europese kuierrûte E9 dy't fan Portugal nei de Baltyske steaten rint. Pleatslik is de rûte ek bekend as Waad- en Wierepaad.

## Land art
Fan 1980 oant 1985 waard de noardlike seedyk troch it wetterskip Ommelannerseedyk op deltahichte brocht. De slûs út 1811 waard doe út needsaak ferfongen troch in ôfwetteringsgemaal. De âlde, tichtmitsele slûs waard yn 1986 part fan in saneamd *[[land art]]* projekt, in stienmozayk, ûntwurpen troch J.H. van Loon. Dit keunstwurk is út de fierte wei al te sjen.


Ofbyld:Noordpolderzijl_02.JPG|*Land art projekt Jan van Loon 1986*
Ofbyld:Noordpolderzijl_04.JPG|*Land art projekt Jan van Loon 1986*
Leicestershire

**Leicestershire** is in greefskip yn de Ingelske regio East Midlands, dat bestiet sûnt de midden of de ein fan 'e 10e iuw. It telt 609.578 ynwenners en it oerflak is 2082,9&nbsp;km2.

De administratrive haadstêd is Glenfield.

## Demografy
Fan de befolking is 15,7% âlder as 65 jier. De wurkleazens berint 2,4% fan de beropsbefolking (sifers folkstelling 2001).

It ynwennertal is stiigd fan likernôch 573.300 yn 1991 nei 609.578 yn 2001.

## Distrikten

## Wichtichste plakken

* Leicester
* Loughborough
* Ashby-de-la-Zouch
* Coalville
* Hinckley
* Market Harborough
* Melton Mowbray
* Oadby
* Wigston

## Keppelings om utens
* Leicester News
* Leicestershire County Council
* Plaatsjes fan Leicestershire
* Offisjeel toeristewebstee foar Leicester & Leicestershire
Gemeentehûs fan Baarn

It **gemeentehûs fan Baarn** siet oant yn de 18e iuw yn it skoutehûs oan de Brink fan Baarn. Laanstaat 1 is it âlde part fan it gemeentehûs. Yn 2009 is it âlde gemeentehûs yngreven restaurearre.

## Mes Délices
1741 liet de doetiidske skout CHr. W. Plesman oan it begjin fan de Laanstraat in hearehûs sette mei de namme 'Mes Délices'. Tusken 1732-1743 waard yn herberch it 'Stedswapen' oan de Brink fergadere, dêrnei yn Mes Délices.

## Skoutenhûs
Doe't skout Plesman yn 1750 spoarleas ferdwûn, sil grif ek in ein komd wêze oan de riedsgearkomsten yn dizze filla. Oant 1795, doe't it amt fan skout ôfskaft waard, waard wer fergadere yn it âlde skoutehûs. Oant 1865 hierde de gemeenteried in keamer yn it âlde rjochthûs dat troch steedhâlder Willem III boud wie, neidat hy de hege hearlikheid fan Baarn yn 1674 skonken krigen hie. Yn 1866 krige Baarn oan de Hoofdstraat har earste gemeentehûs.
 
## Nijbou yn 1906
Nei útwreidingen yn 1872 en 1889 besluet de ried yn de amtsperioade fan boargemaster F.F. baron d'Aulnis de Bourouill foar it hurd groeiende doarp yn 1906 in gâns nij gemeentehûs te bouwen. Dêrta waard de fille Mes SDélices foar f.36.000 oankocht en sloopt. It âlde riedhûs mei it postkantoar waard yn 1913 ferkocht en moast by eintsjebeslút wike foar de hjoeddeiske bibletteek.

Doe't A. Broer yn 1948 inkele beskôgingen wijde oan Paleis Soestdyk en omkriten, skreau hy oer it gemeentehûs fan Baarn: *Het gemeentehuis van 1907 (een fataal jaar, een fatale tijd voor de bouwkunst!) heeft geen architectonische betekenis*. Mar T. Pluim skreau al yn 1924 loovjend oer it *Raadhuis met zijn monumantaal profiel* en tsjintwurdich krijt it troch gemeentearsjitekt F.F. de Boois (yn funksje fan 1905 - 1939) ûntwurpen gebou mear wurdearring. It pân waard foltôge yn 1908 en foar f 50.196 boud troch oannimmer M.C. Konings út Nymwegen, de leechste fan de tweintich ynskriuwers. Frappant is dat De Boois keazen hat foar in opset as royale filla en net foar in mear klassisistysk hearehûstype mei bordes lykas by it âlde riedhûs út 1866. Foar in riedhûs waard meastentiids dat type as passend beskôge. Faaks dat de arsjitekt it karakter fan Baarn as filladoarp ta útdrukking bringe wold hat en in filla-eftich gemeentehûs passender fûn.

## Boustyl
It gemeentehûs hat twa boulagen ûnder in gearstald dak, dekt mei laaien yn maasdekking. De belangrykste gevels site oan de Laanstraat, de eigentliks foargevel en de Brink. Beide gevels binne asymmetrysk. De foargevel bestiet fan links nei rjochts út in foarsprong mei hoektuorke, in weromlizzend diel mei yngong ûnder in luifel, in foarútstekkend diel mei dakhûs en inkele ynspringende dielen. De luifel hat noch de âlde haadfoarm, mar it glês-yn-lead is ferdwûn. De gevel oan de Brink hat yn de midden in topgevel en rjochts it neamde hoektuorke. It gebou hat in farieard silhûet. De boustyl is it bêst te omskriuwen as geometryske Jugendstil. Ek de goed bewarre sintrale treppen mei smeiïzeren stek yn Jugensdtil mei semintearre pylders.

## Ynterieur

Ofbyld:Baarn âlde gemeentehûs 25.JPG|Hal
Ofbyld:Baarn âlde gemeentehûs 23.JPG|Treppen yn de hal
Telefoansintrale Baarn

De earste **telefoansintrale fan Baarn** waard boud yn 1890 by it stasjon fan Baarn. It pân waard letter ferpleatst nei de Eemnesserwei en is no in wenhûs.

It gebou hat yn it glês-yn-lead boppeljocht boppe de doar de inisjalen "NTM", foar 'Nederlandsche (Bell) Telephoon Maatschappij'. Dy maatskippij krige yn 1890 fergunning om yn Baarn in telefoannet te eksploitearjen. It 'Centraal Bureau' yn Baarn kaam efter it stasjon tusken de beide spoaren oan de ein fan it twadde perron en foarme in skeakel yn de ferbining Amsterdam-Arnhim. It gemeentehûs waard fergees oansletten. Baarn wie ien fan de earste lytse gemeenten mei in telefoannet. In ferklearring dêrfoar soe wêze kinne dat der in soad Amsterdammers yn Baarn wennen, en mei Amsterdam wie al sûnt 1881 in telefoanferbining. Yn 1897 waard it ynterlokale net troch de oerheid oernommen en kaam yn it post- en telegraafkantoar fan Baarn. 

It húske waard letter ferpleatst nei de Eemnesserweg en is oant 1924 as telefoansintrale brûkt. It is, lykas it stasjon fan Baarn, yn sjaletstyl boud. It waard nei útwreiding oan de túnkant brûkt as wenhûs.
Paul van Vliet

**Pieter Paulus (Paul) van Vliet** (De Haach, 10 septimber 1935 - dêre, 25 april 2023) wie in Nederlânske kabaretier. Ek wied er  goodwillambassadeur foar UNICEF.

Yn 1964 stifte er mei syn frou Liselore Gerritsen, Ferd Hugas en de pianist Rob van Kreeveld it teater PePijn en de kabaretgroep PePijn (1964-1970). De earste foarstelling wie op 18 desimber 1964. It teater sit noch altyd yn in âld pakhûs oan de Nieuwe Schoolstraat yn De Haach. 

Yn 1970 sette Paul van Vliet útein mei it solo-programma  "Een avond aan zee" yn it Kurhaus. Hy brocht 11 *one-man-shows* dy't by de bêst besochte teaterproduksjes fan Nederlân en Flaanderen hearden.

## Teäterprogramma's

* 1970 - *Een avond aan zee met Paul van Vliet* (1970-2002)
* 1971 - *Noord-West* (1971-1973)
* 1973 - *The truth behind the dykes*
* 1974 - *Tien jaar onderweg* (1974-1977)
* 1978 - *Vandaag of morgen* (1978-1980)
* 1981 -* Theatershow '81-'82* (1981-1983)
* 1983 -* A Dutch treat*
* 1984 - *Wat gaan we doen?* (1984-1985)
* 1986 - *Over leven* (1986-1987)
* 1988 - *Een gat in de lucht* (1988-1990)
* 1990 - *Jubileumshow!* (1990-1991)
* 1992 - *Theatershow* '92-'94 (1992-1994)
* 1994 - *My Fair Lady* (1994-1996)
* 1997 - *Waar waren we gebleven* (1997-1999)
* 1999 - *Tour de Chant* (1999-2000)
* 2000 - *Tekens van Leven* (2000-2001)
* 2002 - *One man show voor Unicef* (2002-2003)
* 2012 - *Zondag in Den Haag met Paul van Vliet* (2012-nu)

### Stimmen
* *[[Alfred Jodocus Kwak]]* as Kening Radboud
* Ferteller fan *Platvoet en zijn vriendjes*
* Ferteller fan *De nieuwe kleren van de keizer* yn de Efteling

## Diskografy
### Albums

## Keppeling om utens
* Offisjeel webstee fan Paul van Vliet
Herefordshire

**Herefordshire** is in greefskip yn de Ingelske regio West Midlands, dat nei alle gedachten oprjochte waard yn 'e iere 10e iuw. It telt 174.871 ynwenners op in oerflak dat 2179,7 km2 berint.

Herefordshire grinzet oan de greefskippen Shropshire yn it noarden, Worcestershire yn it easten, Gloucestershire yn it suden en de Welske greefskippen Gwent yn it súdwesten en Powys yn it westen. It wurdt regearre troch in *[[unitary authority]]*, in fertsjintwurdigjend lichem dat it hiele greefskip omfiemet (sûnder ûnderferdieling yn distrikten. Yn 1974 waard Herefordshire gearfoege mei Worcestershire ta it nije greefskip Hereford en Worcester, mar dy bestjoersfernijing waard yn 1998 weromdraaid doe't Hereford en Worcester wer opspjalten waard yn 'e beide oarspronklike greefskippen (mei in pear grinsoanpassings dy't eins te ferwaarleazgjen wiene).

## Demografy
Fan de befolking is 19,2 % âlder as 65 jier. De wurkleazens wie 2,7 % fan de beropsbefolking by de folkstelling 2001.

It oantal ynwenners gie fan sa'n 160.400 yn 1991 nei 174.871 yn 2001. 99.1% fan de befolking is blank.

## Plakken yn it greefskip Herefordshire
* Bromyard
* Hereford (haadstêd)
* Kilpeck
* Kington
* Ledbury
* Leominster
* Ross-on-Wye
* Welsh Bicknor
Regio's fan Ingelân

De **regio's fan Ingelân** binne de heechste bestjoerlike laach yn Ingelân.

Ingelân is ferparte yn njoggen regio's dy't elk út ien of mear *[[Greefskippen fan Ingelân|counties]]* (greefskippen) bestean. Dy ûnderferdieling waard yn 1994 ûnder it regear fan John Major ynfierd. De regio's binne sûnt 1999 statistyske *[[Nomenklatuer fan territoriale ienheden foar de statistyk|NUTS]] level 1 regio's*.

Yn 1998 waard de regio Merseyside by de regio Noardwest-Ingelân foege.

De macht fan in regio is beheind, en regionale bestjoerders wurde der net keazen, útsein dy fan Grut-Londen.

## Sjoch ek
* Greefskippen fan Ingelân

## Keppelings om utens
* ''Boundary committee for England''
* ''Boundary committee's map''